Document ID: /roh_data/filtered/fineweb-2-filterrobots_roh.jsonl.gz/13963

Il bogn era vegnì bajegià cunzunt per la scola secundara e reala per giuvnas, che las muniessas manavan da lez temps. Cun ils onns han adina dapli scolas da la regiun duvrà il bogn per lecziuns da nudar. Avant sis onns ha il bogn dentant stuì serrar las portas. Il bogn stuess vegnir renovà, la tecnica è memia veglia. In project da renovaziun elavurà avant sis onns ha mussà in basegns d’investiziuns da 1,5 enfin 1,7 milliuns francs. Ussa vul la claustra dominicana da Glion savair da la vischnanca da Glion, sch’ella fiss interessada da sa participar als custs. Enfin la fin da l’onn spetga la claustra ina resposta da la vischnanca.